Այս հիմնադրամը ունի մի շատ կարեւոր, կարելի է ասել՝ առանցքային առանձնահատկություն: Մի մեջբերում կառավարության պաշտոնական հաղորդագրությունից. «ՀՀ վարչապետ Կարեն Կարապետյանի եւ Ռուսաստանի Դաշնության հայկական սփյուռքի 3 տասնյակից ավելի գործարարների մասնակցությամբ այսօր պաշտոնապես տրվել է «Հայաստանի ներդրողների ակումբ» ոչ հրապարակային պայմանագրային ներդրումային ֆոնդի գործունեության մեկնարկը»: Այսինքն, այս ակումբի անդամները միայն ու միայն ռուսաստանցի հայազգի գործարարներն են: Ավելին. «Ակումբի անդամներից յուրաքանչյուրին ճանաչում եմ եւ մեծ մասի հետ ունեմ ընկերական, բարեկամական հարաբերություններ.... »,- մարտի 25-ին, ակումբի գործունեության մեկնարկին նվիրված միջոցառման ժամանակ հայտարարել է Կարեն Կարապետյանը: Այսինքն, նրանք գոնե այս պահին Կարեն Կարապետյանի շրջապատում եղած գործարարներն են: Իսկ «ամենագլխավոր» գործարարն էլ Սամվել Կարապետյանն է. «Առանձնահատուկ շնորհակալություն եմ ուզում հայտնել մեր ընկերոջը, Հայաստանի Հանրապետության մեծ բարեկամին, բարեգործին, ներդրողին՝ Սամվել Կարապետյանին»,- ասել է վարչապետը: Այլ կերպ ասած, սա Կարեն Կարապետյանի անձնական վերահսկողության տակ գտնվող, կամ այսպես ասենք, հանուն Կարեն Կարապետյանի ստեղծված մի կառույց է: